Twee op waarskuwing ná moord op Pofadder-manLeon Brits en sy vrou Suretha. (Foto: Verskaf) Twee van die drie verdagtes wat tereg staan vir die moord op Leon Brits (41), eienaar van die gewilde Pofadder-hotel in die Noord-Kaap, is op waarskuwing vrygelaat. Brig. Mohale Ramatseba, polisiewoordvoerder, sê Amantle Bareki (24) en Enrich Williams (37) het Vrydag in die landdroshof op Pofadder verskyn. Hulle sal na verwagting weer op 22 Februarie in die hof verskyn. Die derde verdagte, Jacques van Vuuren (34), het Maandag vlugtig in dieselfde hof verskyn. Hy sal na verwagting op 11 Desember ŉ aansoek om borgtog indien. Hy bly tot dan in aanhouding. Ramatseba sê die polisie se ondersoek duur voort. Maroela Media het vroeër berig Brits is op 7 Oktober vanjaar met meswonde dood aangetref. Hy is vermoedelik verwurg en met ’n skerp voorwerp gesteek voordat sy liggaam in die onderdakswembad agtergelaat is.